
Esselamu alejkum, često sam u situaciji da nemam na poslu vodu za čišćenje poslije male i velike nužde. Da li mi je ispravan ***[namaz](https://pitajucene.com/search/Namaz/questions/ "Pretraži pitanja o namazu")*** ako nakon nužde, male ili velike, upotrijebim samo toalet-papir za čišćenje, te uzmem ***[abdest](https://pitajucene.com/search/Abdest/questions/ "Pretraži pitanja o abdestu")*** i obavim namaz.


* 
* 
* 
* 
* 
* 
* 

 
Je li dovoljno očistiti se samo papirom poslije nužde?

Upotreba vode pri čišćenju nakon nužde nije obavezna i dovoljno je pri tome upotrijebiti papir i slično, osim u slučaju da nečist pređe svoj osnovni izlaz i zanečisti drugi dio tijela mimo uobičajenog. Dokaz je ***[predaja](https://pitajucene.com/search/predaj/questions/ "Pretraži pitanja o predajama")*** od Aiše, radijallahu anha, gdje kaže da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: “Kada neko od vas ode da obavi potrebu neka sa sobom ponese tri kamena, neka se njima očisti i to mu je dovoljno.” (Ahmed, br. 23627, sahih po ocjeni Albanija, Irva, 44) Ibnu Kudame prenosi da su ***[ashabi](https://pitajucene.com/search/ashab/questions/ "Pretraži pitanja o ashabima")*** bili složni na tome da je dozvoljeno zadovoljiti se kamenjem pri čišćenju i da upotreba vode nije obavezna. (Mugni 1/208) To znači da je ovakav vid čišćenja dovoljan za ispravnost namaza.


Međutim, pri upotrebi papira uvjetuju se najmanje tri potiranja. Ako se time ne ostvari ***[čistoća](https://pitajucene.com/search/%C4%8Disto%C4%87a/questions/ "Pretraži pitanja o čistoći")*** povećat će se broj potiranja sve dok se ne postigne čistoća, a pohvalno je potiranje završiti neparnim brojem. Dokaz da se pri čišćenju potiranjem uvjetuje da to bude tri puta je predaja od Selmana, radijallahu anhu, gdje kaže: “Zabranio nam je (Poslanik ﷺ) da se okrećemo prema Kibli kada obavljamo veliku ili malu nuždu, da se čistimo desnom rukom, te da se čistimo sa manje od tri kamena…” (Muslim, br. 262) A dokaz pohvale da to bude neparan broj puta je predaja od Ebu Hurejre, radijallahu anhu, u kojoj se navodi da je Poslanik, ﷺ, rekao: “Kada se neko od vas potire nakon nužde neka to učini neparan broj puta.” (Muslim, br. 237)


Iako je upotreba papira i sl. dovoljna i dozvoljena bolje je upotrijebiti vodu kada za to postoji mogućnost, kao što na to upućuje predaja od Enesa ibnu Malika u kojoj kaže: “Poslanik, ﷺ, bi odlazio da obavi nuždu, pa bi ja i dječak poput mene nosili posudu s vodom te bi se njome očistio.” (Buharija, br. 150 i Muslim, br. 271) Kao i predaja od Aiše, radijallahu anha, u kojoj se navodi da je govorila ženama: “Naređujte vašim muževima da se čiste vodom, jer ja ih se stidim, a Poslanik, ﷺ, je to činio.” (Tirmizi, br. 19, sahihom ga je ocijenio Nevevi, El-Medžmu’, 2/101) Rekao je Tirmizi nakon ovog hadisa: “Na tome je praksa učenih, odabiru čišćenje vodom iako je upotreba kamenja i sl. kod njih dovoljna. Upotrebu vode vide pohvalnom i to smatraju boljim.”


Uz to, učenjaci naglašavaju da je spojiti upotrebu papira i vode pri čišćenju nakon nužde bolje i potpunije, tako da se prvo upotrijebi papir, a zatim voda. (El-Medžmu, 2/100)  

Uzvišeni Allah najbolje zna.


Odgovorio: Mr. ***[Hakija Kanurić](https://pitajucene.com/search/Hakija+Kanuri%C4%87/answers/ "Pretraži odgovore od dr. Hakija Kanurić")***


